钦定古今图书集成/明伦汇编/氏族典/第138卷 > 《廖用贤尚友录》 > 殷学
## 钦定古今图书集成/明伦汇编/氏族典/第138卷 > 《廖用贤尚友录》 > 殷学

按《东阿县志》：“学字时敏，号虚川。举嘉靖壬辰进士，授
直隶合肥知县，以才选为山西道监察御史。辛丑，出
按保定，右辅称治。癸卯，出按陕西，已而迁南京户部
主事、刑部郎中。戊申擢陕西按察使佥事，寻晋河南
提学副使。丁内艰归，服阕诣阙，复陜西副使，备兵潼
关。癸丑进河南布政司参政，分守南阳。不满岁，晋为”
浙江按察使，历山西右布政使、陕西左布政使。即拜
都察院右副都御史，巡抚陕西。己未，晋南京兵部侍
郎，道中召入北部，协理戎政。初，学入为侍郎，未有以
谢严氏，严氏心嗛之。已而学以疾求退，世蕃因嗾台
谏论学，有所规避。学闻有劾，即上疏自讼。严相以为
劾章未下而先自讼，夺爵为民。